b"\n_START_ARTICLE_\nSaint-Barth\xc3\xa9lemy\n_START_PARAGRAPH_\nSaint Barth\xc3\xa9lemy (ogs\xc3\xa5 kendt under forkortelserne Saint Barts p\xc3\xa5 engelsk og Saint Barth p\xc3\xa5 fransk) er en lille \xc3\xb8 i Caribien. Fra 2007 udg\xc3\xb8r den en fransk overs\xc3\xb8isk kollektivitet. F\xc3\xb8r dette var den del af det overs\xc3\xb8iske departementet Guadeloupe. P\xc3\xa5 \xc3\xb8en bor der cirka 6.800 mennesker, og det officielle sprog er fransk. St. Barths er kun 10 km lang og knap 4 km p\xc3\xa5 det bredeste sted, i alt cirka 25 km\xc2\xb2 i st\xc3\xb8rrelse._NEWLINE_Denne lille \xc3\xb8 var Sveriges sidste koloni. Kong Gustav III af Sverige byttede sig til den fra Frankrig i 1784. N\xc3\xa6sten hundrede \xc3\xa5r senere, i 1878 solgte svenskerne den tilbage til franskm\xc3\xa6ndene, men den dag i dag findes der mange spor fra svensketiden. Hovedstaden p\xc3\xa5 \xc3\xb8en er Gustavia, som blev opkaldt efter Gustav III.\n_START_SECTION_\nKlima\n_START_PARAGRAPH_\nSaint-Barth\xc3\xa9lemy har et tropisk klima. Middeltemperaturen om vinteren er 26\xc2\xa0\xc2\xb0C med temperaturer op til 33\xc2\xa0\xc2\xb0C og om sommeren er middeltemperaturen 28\xc2\xa0\xc2\xb0C med temperaturer op til 35\xc2\xa0\xc2\xb0C. Vandet er \xc3\xa9n grad varmere end luftens middeltemperatur, og om eftermiddagen kan det v\xc3\xa6re korte regnskyl. Det er ikke us\xc3\xa6dvanligt med storme og af og til orkaner i perioden fra september til november.\n_START_SECTION_\nDemografi\n_START_PARAGRAPH_\nSaint Barth\xc3\xa9lemy gennemf\xc3\xb8rte en folket\xc3\xa6lling i januar 2007, hvor \xc3\xb8ens befolkning blev optalt til 8\xc2\xa0450 indbyggere. Befolkningst\xc3\xa6theden er 402 pr km\xc2\xb2. I mods\xc3\xa6tning til andre \xc3\xb8er i Vestindien er de fleste indbyggere p\xc3\xa5 \xc3\xb8en hvide._NEWLINE_Hovedsprogene er kreolsk og fransk.\n_START_SECTION_\nTransport og kommunikation\n_START_PARAGRAPH_\nSaint-Barth\xc3\xa9lemy har en lille flyveplads, Gustav III lufthavn, som betjenes af sm\xc3\xa5 rutefly. De fleste fly, der lander p\xc3\xa5 \xc3\xb8ens flyveplads har f\xc3\xa6rre end 20 passagerer, som fx Twin Otter._NEWLINE_\xc3\x98ens flyselskab St. Barth Commuter flyver til begge lufthavne p\xc3\xa5 Saint Martin, Prinsesse Juliana internationale lufthavn og den mindre flyveplads L'Esp\xc3\xa9rance lufthavn. WinAir har ogs\xc3\xa5 flyvnigner til \xc3\xb8en fra Saint Martin. Der g\xc3\xa5r endvidere charterfly fra San Juan p\xc3\xa5 Puerto Rico med Tradewind Aviation._NEWLINE_Flyvepladsen ligger p\xc3\xa5 stranden St. Jean, hvor fly under landing passerer lige over hovederne p\xc3\xa5 folk som bruger stranden. Sm\xc3\xa5 skilte p\xc3\xa5 stranden opfordrer folk til ikke at ligge lige under indflyvningsruten._NEWLINE_Den n\xc3\xa6rmeste flyveplads for st\xc3\xb8rre fly ligger p\xc3\xa5 nabo\xc3\xb8en Saint Martin._NEWLINE_Der er daglig f\xc3\xa6rgeforbindelse fra Gustavia b\xc3\xa5de til den nederlandske hovedstad p\xc3\xa5 Saint Martin, Philipsburg, og til den franske, Marigot.\n_START_SECTION_\n\xc3\x98konomi\n_START_PARAGRAPH_\nDen officielle valuta p\xc3\xa5 Saint-Barth\xc3\xa9lemy er euro._NEWLINE_INSEE ansl\xc3\xa5r bruttonationalproduktet for Saint-Barth\xc3\xa9lemy til at v\xc3\xa6re 179 millioner euro i 1999, noget som svarer til 26\xc2\xa0000 euro pr innbygger. BNP pr innbygger i 1999 var 10% h\xc3\xb8jere end den europ\xc3\xa6iske del af Frankrig_NEWLINE_Turisme er en vigtig n\xc3\xa6ringsvej for Saint-Barth\xc3\xa9lemy. \xc3\x98en har 25 hoteller, hvoraf de fleste har f\xc3\xa6rre end 15 v\xc3\xa6relser. Det st\xc3\xb8rste hotel er Guanahani med 70 v\xc3\xa6relser.\n_START_SECTION_\nColumbus opdager \xc3\xb8en\n_START_PARAGRAPH_\nChristoffer Columbus opdagede \xc3\xb8en i 1496 og opkaldte den efter sin yngre bror, Bartholome. Den blev imidlertid f\xc3\xb8rst angivet som en lille prik p\xc3\xa5 et spansk kort i 1523, dengang under navnet San Bartolem\xc3\xa9. P\xc3\xa5 grund af topografien tog det lang tid f\xc3\xb8r nogen bosatte sig der._NEWLINE_\xc3\x98en er bjergrig med stejle bakker, men uden adgang til ferskvand. Dette gjorde det vanskelligt for sukkerindustrien at etablere sig. Derfor kom der ogs\xc3\xa5 f\xc3\xa5 slaver dertil, men franskm\xc3\xa6nd og svensker brugte \xc3\xb8en som handelsstation. Der blev aldrig nogen stor andel af slaver p\xc3\xa5 denne \xc3\xb8, som sammen med Grand Cayman var en af f\xc3\xa5 \xc3\xb8er i Caribien hvor flertallet af innbyggerne var og er hvide._NEWLINE_I 1648 kom der nogen franske nybyggere til, men de blev dr\xc3\xa6bt af karibiske krigere efter nogen \xc3\xa5r. Senere etablerede en gruppe hugenotter fra Normandiet sig p\xc3\xa5 \xc3\xb8en for at drive piratvirksomhed i omr\xc3\xa5det, og St. Barths blev efterh\xc3\xa5nden en base for s\xc3\xa5dan virksomhed. Piraterne angreb til stadighed spanske galleoner i disse farvande.\n_START_SECTION_\nSvenskerne afvikler slavehandelen\n_START_PARAGRAPH_\nHvor mange slaver som blev fragtet til Vestindien p\xc3\xa5 svenske skibe er umuligt at sige, eftersom de fleste dokumenter fra denne m\xc3\xb8rke epoke i svensk historie er g\xc3\xa5et tabt._NEWLINE_Modstanden mod slavehandel blev imidlertid stadig st\xc3\xa6rkere, s\xc3\xa6rligt i den ledende slavehandelsnation Storbritannien. Dette p\xc3\xa5virkede ogs\xc3\xa5 andre land, som derfor overvejede at afskaffe denne virksomhed. Da emnet blev glohedt, besluttede den svenske regering, at det var bedst at holde sig udenfor, og handelen p\xc3\xa5 Saint-Barth\xc3\xa9lemy blev nedlagt._NEWLINE_I 1788 sendte den britiske komite for afskaffelse af slaveriet Anders Sparman, en svensk modstander af slavehandel, til Gustav III. De frygtede at andre lande ville udvide deres slavehandel, hvis Storbritannien afskaffede sin egen. Udsendingen havde b\xc3\xa5de b\xc3\xb8ger om emnet og et brev til svenskekongen med, hvor denne blev opfordret til at hindre sine unders\xc3\xa5tter i at deltage i videre slavehandel. I kongens svar, som blev afleveret gennem Sparman, skrev han at ingen i landet havde deltaget i en s\xc3\xa5dan handel, og at han skulle g\xc3\xb8re alt i sin magt for at forhindre, at noget s\xc3\xa5dant skete.\n_START_SECTION_\nUnder Frankrig\n_START_PARAGRAPH_\nTi\xc3\xa5rene efter 1800 blev efterfulgt af katastrofer, b\xc3\xa5de naturlige og \xc3\xb8konomiske, og i 1878 solgte svenskerne \xc3\xb8en tilbage til Frankrig for 80\xc2\xa0000 franc. P\xc3\xa5 det tidspunkt var der kun 1\xc2\xa0000 indbyggere p\xc3\xa5 \xc3\xb8en. Afst\xc3\xa5elsen af \xc3\xb8en markerede, at Sveriges kolonitid var slut. Siden da har det franske flag v\xc3\xa6ret St. Barths officielle flag._NEWLINE__NEWLINE_Den 19. marts 1946 blev indbyggerne franske statsborgere med fulde borgerrettigheder. \xc3\x98en blevet sammensluttet med St. Martin, Guadeloupe og Martinique og fik status som overs\xc3\xb8isk departement. Befolkningen p\xc3\xa5 St. Barths var p\xc3\xa5 dette tidspunkt relativt fattig, og da Frankrig ikke gav \xc3\xb8konomisk st\xc3\xb8tte udviklede \xc3\xb8en et n\xc3\xa6rt forhold til US Virgin Islands. Mange m\xc3\xa6nd fra St. Barts tog s\xc3\xa5ledes arbejde p\xc3\xa5 St. Thomas for at fors\xc3\xb8rge deres familier._NEWLINE__NEWLINE_\xc3\x98en fik elektricitet i 1961, hvilket gav grundlag for en spirende turisme i 1960erne, der udvikledes i 1970erne, og fra begyndelsen af 1980erne f\xc3\xb8rte til indvandring af en betydelig international befolkning, heriblandt mange velhavere. I dag er \xc3\xb8en kendt for sin eksklusivitet og luksusturisme.\n_START_SECTION_\nSt. Barths i dag\n_START_PARAGRAPH_\nI 2007 blev St. Barths udskilt fra Guadeloupe, som er et overs\xc3\xb8isk departement tilh\xc3\xb8rende Frankrig, og blev et eget overs\xc3\xb8isk fransk territorium, kaldt collectivit\xc3\xa9 d'outre-mer._NEWLINE_\xc3\x98en har i dag ingen arbejdsl\xc3\xb8shed, og kriminalitet er n\xc3\xa6sten frav\xc3\xa6rende.Tilflytningen til \xc3\xb8en overstiger langt fraflytningen, hvilket afspejles i boligpriserne. En villa p\xc3\xa5 to etager med tre sovev\xc3\xa6relser bliver s\xc3\xa6dvanligvis solgt for omkring US$ 7 millioner. Kvadratmeterprisen var h\xc3\xb8jere her end p\xc3\xa5 Champs-\xc3\x89lys\xc3\xa9es i Paris (2005)._NEWLINE_\xc3\x98en bes\xc3\xb8ges af cirka 160\xc2\xa0000 turister \xc3\xa5rlig, de fleste p\xc3\xa5 dagsbes\xc3\xb8g fra nabo\xc3\xb8en St. Martin. De kommer enten via katamaran eller med fly. \xc3\x98en er ogs\xc3\xa5 et popul\xc3\xa6rt anl\xc3\xb8bssted for krydstogtsskibe."